《天马歌》
元代·陆仁

于穆世祖肇王迹，受天之庆大命集。神宇鸿图大无及，功烈皇皇共开辟。

四方下上沛流泽，列圣相承缵丕绩。哲王嗣位建皇极，大臣弼辅尚禹稷。

礼乐制度靡有隙，六府孔修万姓怿。天子圣德于昭共，念承皇祖心弗宅。

日月同明天地廓，绝域穷陲归版籍。万国贡献岁靡息，琛瑶瑰异陋金锡。

岂须征讨费兵革，文怀远人尽臣服。至正壬午秋之日，天马西来佛郎国。

佛郎之国邈西域，流沙瀰漫七海隔。浪波横天马横涉，马其犹龙弗颠踣。

东逾月窟过回纥，陆地不毛千里赤。太行雪积滑如石，电激雷奔走飙歘。

四年去国抵京邑，俯首阙廷拜匍匐。帝见远臣重怵惕，慰劳以酒赐以帛。

远臣牵马赤墀立，金羁络头朱汗滴。房星下垂光五色，肉騣巍巍横虎脊。

崇尺者六修丈一，墨色如云踶两白。天闲骐驎俱骏骨，天马来时皆辟易。

骕骦屈桀未足惜，大宛渥洼斯与敌。穆王八骏思游历，汉武穷兵不多得。

天马自来徵有德，史臣图颂永无斁。再拜歌诗思彷佛，愿帝爱贤如爱物。

更诏山林访遗逸，□□治化齐尧日。帝业永固保贞吉，天子万寿天降福。

作者简介：元河南人，寓居昆山，字良贵，号樵雪生，又号乾乾居士。沈静简默，明经好古。工诗文，善书。馆阁诸公推重之，称为陆河南。有《乾乾居士集》。